**POZORNOST PREDŠOLSKEGA OTROKA**

**Kaj pomeni izraz »pozornost«?**

Pozornost pomeni, da smo se zmožni osredotočiti na določen dražljaj, na zunanji ali notranji predmet. Kadar govorimo o dobri pozornosti, to pomeni, da smo se zmožni na določen dražljaj osredotočati dlje časa. To pa je nujno, če želimo biti v življenju uspešni.

**Zakaj je dobro razvijati pozornost pri otroku?**

»Dobra pozornost otroku omogoča boljše poslušanje in razumevanje povedanega, zmožnost sledenja navodilom, učenje in pridobivanje novih informacij ter pojmov, krepitev spretnosti, kot so fina- in grafomotorika, številske predstave in še bi lahko naštevali. Pozornost je torej spretnost, ki pomembno vpliva na razvoj otroka in njegovo kasnejšo uspešnost v šoli.« (<http://www.vrtec-litija.si/wp-content/uploads/2012/12/Razvijanje-pozornosti-pri-pred%C5%A1olskem-otroku-KATJA-HRASTAR-BEL%C5%A0AK1.pdf>). Otroci s kratko pozornostjo imajo pogosto težave v šoli. Zaradi slabe pozornosti ne morejo slediti učitelju in učni snovi, zaradi česar je njihov šolski uspeh slabši.

**Motnja pozornosti**


Pozornost predšolskega otroka je kratka, z leti pa se podaljšuje. O motnji pozornosti govorimo, kadar otrok ne more dlje časa opravljati naloge in je njegova pozornost slaba ter kratkotrajna. Ponavadi je ta motnja podedovana, to pomeni, da se otrok z njo že rodi, okolje pa vpliva na to, v kolikšni meri se razvije. Otroci z motnjami pozornosti teh težav ne prerastejo. Motijo jih dražljaji iz okolice ali njihove notranje misli. Hitro se začnejo dolgočasiti. Kljub temu pa so v situacijah, ki so povezane z njihovim interesom, sposobni boljše pozornosti. Ti otroci so ponavadi tudi zelo impulzivni, težko počakajo, da pridejo na vrsto, kar lahko moti druge otroke, npr. v vrtčevski skupini.

**Igre in vaje za razvijanje pozornosti**

K. Hrastar Belšak meni, da je urjenje pozornosti najučinkovitejše preko igre. Različni avtorji navajajo različne vaje in igre, s katerimi lahko razvijamo pozornost pri predšolskem otroku.

**Primeri iger:**

* Gibalne aktivnosti (npr. igre z baloni, žogo, pri katerih morajo otroci upoštevati navodila in tako urijo pozornost)
* Igra med vožnjo v avtu: Otrok opazuje okolico in poskuša povedati čim več stvari, ki jih opazi.
* Ponovi zaporedje: Iz različnih predmetov sestavimo zaporedje. Nato predmete pomešamo, otrok pa poskuša zaporedje ponoviti.
* Kateri predmet manjka: pred otroka postavimo 6 predmetov. Otrok si mora predmete dobro ogledati, nato pa zamižati. En predmet odvzamemo. Otrok lahko zopet pogleda in poskuša ugotoviti, kateri predmet manjka.
* Kaj slišim: Otroku zavežemo oči. Izberemo predmete, s katerimi bomo ustvarjali zvoke. Otrok mora ugotoviti, kateri predmet je povzročil zvok.
* Namizne igre: spomin, črni Peter, človek, ne jezi se …
* Reševanje labirintov, povezovanje pikic, iskanje razlik med slikama z enakim motivom.
* Pripovedovanje zgodbe: Zgodbo pripovedujemo vedno tišje. Otrokovo pozornost smo pritegnili, če nam na koncu še vedno sledi.
* Otrok posnema ritem, ki ga ustvarjamo s ploskanjem, trkanjem …
* Barvanje in risanje po navodilu.

Viri:

L. Gasser: Gibalne aktivnosti otrok pri motnjah pozornosti in koncentracije (http://www.pef.uni-lj.si/didaktikasv/zaposleni/OPP/SPLOSNI\_CLANKI/Gasser\_Gibalne\_aktivnosti\_pri\_motnjah\_pozornosti.doc).

K. Hrastar Belšak (2014): Razvijanje pozornosti pri predšolskem otroku (<http://www.vrtec-litija.si/wp-content/uploads/2012/12/Razvijanje-pozornosti-pri-pred%C5%A1olskem-otroku-KATJA-HRASTAR-BEL%C5%A0AK1.pdf>).

M. Klug (2014): Slušna pozornost (<https://www.kopija-nova.si/koristni-nasveti/ajdine-koristne-informacije/slusna-pozornost>).

M. Klug (2014): Vidna pozornost (<https://www.kopija-nova.si/koristni-nasveti/ajdine-koristne-informacije/vidna-pozornost>).  
M. Pustoslemšek (2017): Vaja tišine in pozornost otrok v javnih vrtcih: diplomsko delo (<https://repozitorij.uni-lj.si/IzpisGradiva.php?id=96380&lang=slv>).